b'\n_START_ARTICLE_\nVo\xc5\xbee\n_START_PARAGRAPH_\nVo\xc5\xbee (ven. \xd0\x92\xd0\xbe\xcc\x81\xd0\xb6\xd0\xb5) on j\xc3\xa4rvi Vologdan alueen pohjoisosassa Ven\xc3\xa4j\xc3\xa4ll\xc3\xa4. Sen pinta-ala on 418 neli\xc3\xb6kilometri\xc3\xa4, keskisyvyys 1,4 metri\xc3\xa4 ja suurin syvyys viisi metri\xc3\xa4. Vo\xc5\xbeej\xc3\xa4rven lahtia ovat Jelomskoje- ja Molskojej\xc3\xa4rvet. Sen pohjoisosassa sijaitsee Spasskisaari._NEWLINE_J\xc3\xa4rveen laskee kaksikymment\xc3\xa4 jokea, joista suurimmat ovat Moldona ja Vo\xc5\xbeega. Valuma-alueen laajuus on 5\xc2\xa0870 neli\xc3\xb6kilometri\xc3\xa4. Vo\xc5\xbee laskee Svidjoen kautta Lat\xc5\xa1aj\xc3\xa4rveen. J\xc3\xa4rvi j\xc3\xa4\xc3\xa4tyy marraskuun alussa ja vapautuu j\xc3\xa4ist\xc3\xa4 huhtikuun lopussa. Pohjaa peitt\xc3\xa4\xc3\xa4 enimmill\xc3\xa4\xc3\xa4n kahden metrin paksuinen mutakerros. Rannoilla on paikoittain hiekkaa tai kivi\xc3\xa4. Pinta-alasta 18\xc2\xa0% on kaislikon ja muun kasvillisuuden peitossa._NEWLINE_Vo\xc5\xbeen kalalajeja ovat siika, muikku, kuore, lahna, s\xc3\xa4rki, ahven, kiiski ja hauki. Siihen on istutettu my\xc3\xb6s kuhaa. J\xc3\xa4rvi toimii virkistyskalastus- ja retkeilykohteena.'